Saluki

***Saluki*** ialah satu baka terpiawai yang dikembangkan daripada anjing pemburu penglihatan – anjing yang berburu terutamanya dengan penglihatan dan bukan pula dengan bau kuat – yang pernah digunakan oleh suku-suku nomad untuk menumbangkan haiwan buruan. Anjing ini pada asalnya dibiakbakakan di Hilal Subur. Baka moden biasanya berdada dalam dan bertungkai panjang dan anjing serupa muncul dalam kesenian zaman pertengahan dan kesenian purba. Baka ini paling berkait rapat dengan anjing pemburu Afghan, iaitu baka basal yang mendahului kemunculan baka-baka moden pada abad ke-19 dan *saluki* telah dibiakbakakan secara tulen di Timur Tengah, termasuk oleh kerabat diraja, sejak sekurang-kurangnya zaman itu, dan di Barat (terutamanya di Britain dan di Jerman) sejak tahun 1840-an (dengan piawaian baka yang diasaskan di Barat dan di Timur Tengah pada sekitar tahun 1920-an–1930-an), namun sebagai baka tempatan bebas membiak, anjing serupa adalah umum sebagai haiwan jalang di Timur Tengah. Satu baka terpiawai berkaitan ialah *[[sloughi]]* dari Afrika Utara. *Saluki* ialah salah satu penjelasan mungkin untuk haiwan Set dalam mitos.

## Nama
Asal usul nama baka ini tidak jelas. *Saluki* juga telah dipanggil anjing pemburu gazel, anjing pemburu Arab, dan grehaun Parsi. Salah satu cadangan asal usul nama baka ini ialah *salu-ki* bahasa Sumeria purba yang diterjemahkan kepada "bumi junam". Walau bagaimanapun, tiada bukti bahawa baka wujud pada masa itu atau dirujuk oleh orang Sumeria dengan nama ini, dan tiada juga kepastian tentang hal yang mungkin dimaksudkan dengan "junam [ke/ke dalam] bumi" sebagai rujukan kepada anjing. Ini mencadangkan penggalian untuk haiwan mangsa yang berkorok, tetapi terdapat juga cerita (lihat di bawah) tentang anjing yang dilemparkan ke arah haiwan buruan oleh pemburu penunggang unta.

Nama yang digunakan untuk baka moden dapat diterbitkan daripada *salūqiyyah* (bahasa Arab untuk "Seleukia", sebuah kota Mesopotamia yang kini di Iraq), yang muncul dalam puisi Arab pra-Islam. Walau bagaimanapun, ini dipertikaikan. Diplomat British Terence Clark menulis bahawa perkataan bahasa Arab *salūqiyy* menunjukkan "[orang atau benda] dari tempat yang bernama Salūq". Tradisi Arab menyatakan bahawa Salūq ialah sebuah kota purba di Yaman yang tidak jauh dari Ta'izz moden dan orang Arab mengaitkan kota ini dengan asal usul baka ini. Walau bagaimanapun, perkataan *salūqiyy* mungkin diterbitkan daripada rujukan kepada beberapa tempat lain: Saluq di Armenia, dan tiga buah kota yang dipanggil Saluqiyah. Salah sebuah kota telah menjadi Silifke moden, Turki; sebuah lagi berada dekat dengan Antokiah (Antakya moden), Turki; dan yang ketiga terletak dekat dengan Baghdad, Iraq. Baghdad mengatasi Tisfun, ibu kota Empayar Parsi, yang terletak sekitar  ke tenggara. Tisfun sendiri telah menggantikan dan menyerap Seleukia, ibu kota pertama Empayar Seleukia (312 SM – 65 M).

Walau apa pun, kata sifat *salūqiyy* mungkin telah diterbitkan oleh orang Arab di Semenanjung Arab daripada perkataan berbunyi serupa untuk Seleukia yang digunakan dalam bahasa Aramia dan bahasa Suryani yang dituturkan di sana oleh orang Asyur di bahagian Mesopotamia itu, tetapi tiada bukti yang tidak dapat disangkal.

## Perihal

*Saluki* ialah anjing pemburu penglihatan – memburu dengan penglihatan lebih daripada dengan bau atau bunyi – dan menumbangkan buruannya untuk membunuh atau mengutip buruannya. Julat saiz normal untuk baka moden ialah  pada paras kelasa dan beratnya ialah . *Saluki* betina adalah lebih kecil sedikit daripada jantan. Kepalanya panjang dan sempit dengan mata besar dan telinga labuh. Ekor baka ini panjang dan melengkung. Ia mempunyai tubuh tipikal berdada dalam dan bertungkai panjang pada anjing pemburu penglihatan. Lapis bulunya terdapat dengan pelbagai warna termasuk putih, krim, perang kekuning-kuningan, merah, *grizzle*/sawo matang, hitam/sawo matang, dan triwarna (putih, hitam, dan sawo matang).

Penampilan keseluruhan *saluki* ialah keanggunan dan simetri. Dua jenis lapis bulu – licin dan "berjumbai" – adalah jelas dalam takungan gen baka ini. Keragaman "berjumbai" mempunyai bulu halus ringan pada belakang tungkai, paha, telinga, dan kadang-kadang tekak. Bulu pada kedua-dua jenis adalah seperti sutera dan kurang gugur jika berbanding dengan baka lain. *Saluki* yang dibiakbakakan di Timur Tengah paling lazim mempunyai bulu pendek.

Terdapat jenis yang dipanggil "*saluki* gurun" atau "*saluki* Sinai" atau "*saluki* Hijaz", yang diturunkan daripada susur galur yang dibawa terus dari rantau asli baka ini. Ia wujud di seluruh rantau Timur Tengah tetapi asal usulnya adalah di barat Semenanjung Arab. Di Israel, jenis ini dikenali sebagai "*saluki* Negev". *Saluki* gurun tidak mempunyai pengaruh susur galur barat dan ia cenderung untuk mempunyai penampilan lebih primitif. Ia kerap mempunyai tengkorak lebih lebar, muncung lebih pendek, tubuh lebih pendek dan lebih padat, dada lebih lebar, kurang penyudutan, dan ekor lebih pendek daripada *saluki* barat. Sesetengah *saluki* gurun yang diimport dari rantau asli telah melalui pemotongan telinga kerana tradisi lazim di negara seperti Iran, Iraq, Turki, dan Syria. Walau bagaimanapun, ada kesukaran untuk seketatnya menentukan gurun asal *saluki* kerana susur galur "asli" yang dibiakbakakan di dunia Barat selama 4 hingga 5 generasi. Baka ini sudah wujud di Amerika Syarikat menjelang tahun 1980-an dan telah ada pembiakbakaan di Perancis sejak tahun 1990-an. *Saluki* gurun pertama di Finland diimport dari Israel pada Februari 2000. Selepas itu, lebih banyak telah diimport dari negara seperti Syria, Oman, Qatar, dan Turki. Sebagai tambahan kepada negara kelahirannya, ia mempunyai sebagai contoh anjing Iran, anjing Maghribi, anjing Bahrain, dan anjing "*saluki* Badwi" Arab Saudi, di latar belakangnya.

## Kepantasan dan kemampuan fizikal
Walaupun grehaun Inggeris dikreditkan sebagai baka anjing terpantas sehingga jarak sekitar , *saluki* dianggap lebih pantas di sepanjang jarak lebih jauh. Pada tahun 1996, Guinness Book of Records menyenaraikan *saluki* sebagai anjing terpantas yang mampu mencapai kelajuan . Oleh sebab kakinya amat berlapik yang dapat menyerap impak terhadap tubuhnya, *saluki* mempunyai stamina luar biasa apabila berlari.

Dari segi sejarah, leluhur bagi baka *saluki* moden digunakan untuk perburuan oleh suku nomad. Buruan tipikal termasuk gazel, kelinci, rubah, dan jakal. Semasa memburu kelinci, pemburu Badwi kadang-kadang menunggang unta dekat dengan buruan sambil memegang anjing sedemikian, yang kemudian dilemparkan ke arah mangsa sambil melaju untuk memberi anjing itu permulaan larian. Pemburu gazel juga telah menggunakan helang sawah atau falkon untuk menyerang kepala mangsa supaya anjing kemudiannya dapat menumbangkan haiwan terganggu itu.

## Perangai
*Saluki* moden telah mengekalkan kualiti *hound* pemburu dan mungkin kelihatan menyendiri terhadap orang asing. Baka kerap berdikari dan menyendiri ini mungkin sukar untuk dilatih dan ia pada umumnya tidak dapat dipercayai untuk kembali kepada pemiliknya apabila dilepaskan daripada cawak. Kaedah pelatihan telah disyorkan untuk sentiasa bersifat lemah lembut dan sabar. *Saluki* mungkin mudah menjadi bosan dan bukan baka unggul untuk dibiarkan tanpa pengawasan untuk tempoh lama; walau bagaimanapun, ia sangat sesuai untuk kehidupan di pangsapuri, kerana ia pada umumnya senyap dan tenang sebagai dewasa. *Saluki* biasanya tidak menyukai permainan atau kegiatan kasar seperti pengutipan bola, tetapi menikmati mainan lembut. Sosialisasi awal membantu untuk mengelakkan rasa takut dan malu di kemudian hari. Dengan naluri perburuannya, anjing ini cenderung untuk mengejar objek bergerak, seperti kucing, burung, tupai, dan pepijat.

## Kesihatan
Sebuah kajian United Kingdom tahun 2024 mendapati jangka hayat sebanyak 13.3 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang.

Dalam tinjauan spesifik baka tahun 2006 yang dijalankan oleh Jawatankuasa Sains The Kennel Club dan British Small Animal Veterinary Association, maklum balas menekankan beberapa isu kesihatan. Punca utama kematian yang dikenal pasti ialah kanser yang bertanggungjawab untuk 35.6% daripada jumlah kematian dengan bentuk paling lazim iaitu kanser hati atau limfoma. Punca kedua paling lazim berkaitan dengan keadaan jantung, termasuk kegagalan jantung dan kecacatan jantung tidak tentu. Kardiomiopati, desiran jantung, dan isu jantung lain terdapat dalam 17.2% daripada jumlah maklum balas sementara keadaan dermatolik seperti dermatitis atau alopesia dilaporkan dalam 10.8% daripada maklum balas. Usia lanjut tersenarai sebagai punca ketiga paling kerap bagi kematian.

Displasia pinggul adalah jarang pada *saluki* dengan baka ini yang berkedudukan paling rendah dalam tinjauan oleh British Veterinary Association pada tahun 2003. Baka ini mendapat purata 5 mata, dengan skor 0 sebagai yang rendah, manakala 106 adalah tinggi.

## Sejarah

Leluhur *saluki* secara sejarah dibiakbakakan di Hilal Subur, tempat asal usul pertanian. Imej anjing berlari dengan tubuh panjang dan sempit menghiasi tembikar yang ditemukan di Susa, Iran barat daya yang bertarikh kembali kepada 6,000 tahun dahulu, walaupun gambarannya mempunyai telinga tegak dan runcing. Anjing yang kelihatan serupa dengan *saluki* ditunjukkan pada ukiran-ukiran dinding dari empayar Sumeria (kini Iraq), yang bertarikh dari tahun 6,000 hingga tahun 7,000 SM. Jasad rangka purba bagi seekor anjing yang dikenal pasti berbentuk grehaun/*saluki* diekskavasi di Tell Brak di Syria moden dan bertarikh hampir-hampir 4,000 tahun sebelum kini. Anjing yang kelihatan serupa dengan *saluki* dan grehaun Inggeris semakin banyak digambarkan di makam-makam Mesir dari Kerajaan Pertengahan (2134 SM–1785 SM) dan selanjutnya, namun semasa Dinasti Kelapan Belas Mesir anjing mirip *saluki* menjadi terkenal, lalu menggantikan anjing pemburu yang dipanggil *[[tesem]]* (yang dianggap serupa dengan anjing paria moden atau istilah generik untuk anjing) dalam seni Mesir purba. Keragaman ini tersebar ke selatan ke Sudan.

Dari Iran, anjing sedemikian disebut dalam puisi Khaghani (1121–1190), yang digambarkan dalam lukisan-lukisan katik bagi adegan perburuan bersama-sama dengan pemanah berkuda oleh Guru Kamāl ud-Dīn Behzād (1450–1535), yang digambarkan dalam ilustrasi buku oleh 'Abd al -Wahhab ibn 'Abd al-Fattah ibn 'Ali (1516).

Laluan Sutera ialah laluan perdagangan yang terbentang dari Iran purba ke China. Contoh-contoh anjing yang kelihatan seperti *saluki* dilukis oleh pihak Cina, Maharaja Ming kelima Zhū Zhānjī, yang lebih dikenali sebagai Maharaja Xuande semasa Dinasti Ming (1368–1644). Ukiran pada lukisan itu berbunyi "dilukis secara main-main [dengan] berus empayar" pada tahun 1427; mohor merah tambahan ditambahkan pada tahun-tahun kemudian oleh para pemilik lukisan itu, yang juga mendedahkan bahawa lukisan itu berada dalam koleksi Imperial China pada abad ke-18. Artifak terdahulu lain menempatkan anjing serupa mirip *saluki* jauh lebih awal dalam sejarah China ke dinasti Tang Abad ke-7 atau malah sebelum itu. Anjing pemburu penglihatan kontemporari China, *xigou*, dianggap mempunyai sejarah purba yang mungkin dikaitkan dengan import *saluki* bersejarah Laluan Sutera, tetapi ada keketaraan bahawa dalam perbandingan genom terkini bagi anjing wujud, *xigou* terpisah daripada kedua-dua kumpulan anjing pemburu penglihatan, Barat, serta Timur (yang termasuk *saluki*).

Dari Eropah, legenda berpendapat bahawa tentera salib yang pulang membawa anjing jenis *saluki* dari Timur Tengah. Lukisan Henry IV, ''Duke'' Saxony dengan anjing pemburunya, yang dilukis oleh Lucas Cranach si Tua pada tahun 1514, menunjukkan seekor anjing yang dianggap oleh sesetengah orang mewakili *saluki* leluhur. Anjing itu memakai kolar yang berhias dengan cangkerang kekapis, yang merupakan lencana bagi penziarah yang telah mengembara di Jalan Santo Yakobus di Sepanyol. Anjing jenis *saluki* muncul dalam karya Paolo Veronese tahun 1573 *Pemujaan Magi* (juga dikenali sebagai *Pemujaan Para Raja*), yang kini terletak di National Gallery, London. Veronese melukis anjing sedemikian dalam dua lagi lukisan keagamaannya: *Pernikahan di Cana* dan *Penemuan Musa*.

Syeikh Hamad ibn Isa Al Khalifa, Raja Bahrain semasa tahun 1930-an, terkenal kerana sekawan *saluki* yang mengiringi baginda ke seluruh dunia Arab dalam perjalanan perburuan. Selepas kemangkatan bagonda, putera baginda Salman ibn Hamad Al Khalifa mencuba untuk memastikan susur galur kekal tulen tetapi susur galur itu menjadi kacuk dengan baka lain. Walau bagaimanapun, susur galur baka tulen daripada kenel diraja diselamatkan oleh usaha Dana Al Khalifa yang diberi dua ekor anak anjing baka tulen oleh Raja, dan kira-kira sedekad kemudian *saluki* baka tulen didaftarkan dengan Kelab Kenel Bahrain. Kini, baka ini masih dipandang tinggi di seluruh Timur Tengah dan merupakan anjing pemburu untuk bangsawan dan pemerintah di seluruh rantau ini. Walaupun orang Islam secara tradisional menganggap anjing sebagai najis, mereka membuat pengecualian untuk *saluki* untuk tinggal di dalam khemah keluarga. *Saluki* biasanya tidak pernah dijual, tetapi dapat dipersembahkan sebagai tanda penghormatan kepada orang. Ia dianggap suci oleh orang Badwi dan diizinkan untuk berada di ruangan wanita, manakala anjing lain mesti dibela di luar.

Pada tahun 2014, sebuah kajian DNA membandingkan anjing dan serigala untuk AMY2B (alfa amilase 2B), iaitu gen dan enzim yang membantu dengan langkah pertama dalam penghadaman kanji diet dan glikogen. Pengembangan gen ini pada anjing patut membolehkan anjing awal mengeksploitasi diet kaya kanji semasa ia memakan sisa daripada pertanian. Data menunjukkan bahawa serigala dan dingo hanya mempunyai dua salinan bagi gen ini dan *husky* Siberia pula yang dikaitkan dengan pemburu-pemungut hanya mempunyai 3–4 salinan, "manakala *saluki*, yang secara sejarah dibiakbakakan di Hilal Subur, tempat asal usul pertanian, mempunyai 29 salinan".

### Pembiakbakaan di Barat

Hanya mulai tahun 1840 *saluki* pertama kali dibawa ke England. Setelah dirujuk sebagai "*slughi shami*", ia dan *[[sloughi]]* moden dilayan sebagai baka sama; walau bagaimanapun, ujian-ujian genetik terkini telah menunjukkan bahawa kedua-dua baka adalah terpisah secara genetik. Susur galur pembiakbakaan moden berjaya pertama bagi *saluki* bermula pada tahun 1895, dengan Florence Amherst (anak perempuan kepada Baron Amherst of Hackney ke-1). Setelah melihat *saluki* dalam lawatan Sungai Nil pada tahun itu, beliau mengimport satu pasangan pembiakbakaan dari kawasan Al Salihah di Mesir Hilir. Sebagai pejuang ketulenan baka, beliau bersusah-payah sendirian selama hampir tiga dekad dan kepopularan sebenar *saluki* di Eropah tidak bertapak sehingga awal 1920-an, apabila para pegawai yang pulang dari medan Timur Tengah dalam Perang Dunia Pertama dan dari Pemberontakan Arab membawa *saluki* peliharaan mereka pulang bersama dengan mereka.

Salah seorang ialah Brigadier Jeneral Frederick Lance dari Lancers ke-19 dan isteri beliau, Gladys, yang kembali ke Britain dengan dua ekor *saluki* dari Sarona, Palestin, tempat tugas beliau semasa pendudukan pascaperang. Pasangan Lance kedua-duanya merupakan pemburu gemar dan berkuda dengan kawanan anjing mereka, termasuk kedua-dua *saluki* dan terier, untuk meng-*course* jakal dan gazel ''dorcas'' semasa ditempatkan di gurun. Mereka mengimport seekor jantan, bernama Sarona Kelb, yang menjadi pengaruh ke atas baka ini di Barat.

Bersama-sama, pasangan Lance dengan Florence Amherst melancarkan kempen untuk pengiktirafan baka Timur Tengah ini, yang bertepatan dengan fenomena "Tutmania" yang disebabkan oleh penemuan makam Tutankhamun oleh Howard Carter pada lewat tahun 1922. Pada tahun 1923, Saluki or Gazelle Hound Club dibentuk dan The Kennel Club memberikan pengiktirafan rasmi kepada baka ini. *Saluki* berdaftar pertama dalam buku pembaka Barat merupakan Cyrus dan Slongha Peri, yang diimport dari Iran dan berdaftar dengan kelab kenel Jerman Deutscher Windhundzucht- und Rennverband (DWZRV). DWZRV juga merekodkan perinduk pertama yang lahir di Barat pada tahun 1922.

Import ke England semasa tahun antara perang adalah terutamanya dari kawasan pengaruh dan perdagangan ketenteraan British: Bahrain, Mesir, Transjordan, dan Iraq. Kedua-dua Florence Amherst dan pasangan Lance mengimport ternakan pembiakbakaan dari Transjordan dan Iraq. Walaupun terdapat populasi besar *saluki* di Jerman, di Belanda, dan di Sweden, tiada satu pun daripada ini yang diimport ke England.

*Saluki* Inggeris (terutamanya keturunan Sarona Kelb) dieksport ke banyak negara, tetapi menjelang pertengahan tahun 1930-an, minat berkurangan dan dengan meletusnya Perang Dunia Kedua, kegiatan pembiakbakaan dan pertunjukan hampir sepenuhnya terhenti. Bilangan perinduk adalah minimum – cukup untuk memastikan baka ini hidup. Catuan makanan mengkhususkan semua daging yang boleh dimakan untuk manusia dan, untuk mengelakkan *saluki* daripada mati kebuluran atau dibunuh oleh bom, sesetengah pemilik mengeutanasia seluruh kenel. Sebilangan kecil kenel *saluki* di Barat terselamat daripada peperangan dan bersama-sama dengan import segar daripada gelombang kedua kepulangan tentera dari Timur Tengah, proses perlahan untuk mengasaskan baka ini semula bermula.

Kepopularan *saluki* meningkat secara mendadak, dan Saluki Club of America diasaskan pada tahun 1927. *Saluki* diiktiraf oleh The Kennel Club (United Kingdom) pada tahun 1923 dan oleh American Kennel Club pada tahun 1929. Baka ini juga merupakan maskot Universiti Illinois Selatan Carbondale.

Kepopularan *saluki* di Amerika Syarikat, menurut American Kennel Club, telah kekal stabil pada tahun 2000-an, dengan baka ini yang berada di kedudukan ke-107 pada tahun 1999, telah menurun ke kedudukan ke-118 pada tahun 2008, tetapi menjelang tahun 2008 telah meningkat sekali lagi ke kedudukan ke-112. Setakat tahun 2024, *saluki* mempunyai kepopularan di tempat ke-141 daripada 202 baka. Pada antara tahun 2000 dengan tahun 2009, 1215 ekor *saluki* didaftarkan dengan The Kennel Club di United Kingdom, walaupun ini tidak menghampiri bilangan baka lebih popular, ini sejajar dengan baka serupa dalam Kumpulan Hound seperti *[[grehaun pemburu Rusia|borzoi]]*, yang mempunyai 1399 ekor anak anjing yang didaftarkan dalam tempoh sama. Pada September 2007, pameran ke-12 Galeri Seni The Kennel Club, "The Saluki in Art", meraikan baka ini dengan menunjukkan pelbagai pameran termasuk karya *[[terracotta]]* dan gangsa, bersama-sama dengan seniman kontemporari dan pelbagai trofi daripada kelab-kelab baka *saluki*.

### Penyelamatan
*Saluki* (atau anjing baka tempatan yang serupa dengannya) adalah lazim di serata Timur Tengah dan kadang-kadang ditinggalkan. Pertubuhan penyelamatan bekerja dengan tempat perlindungan di Qatar, di Bahrain, dan di tempat lain dan secara langsung dengan rangkaian penyelamat di Kuwait dan di Oman untuk mencarikan anjing ini rumah adopsi di Eropah dan di Amerika Utara.

## Catatan

## Rujukan

### Kutipan

### Bibliografi

* 
* 
* 
*